AlexejDobrolubov/national_council_slovak_2010 huggingface dataset:
90. schôdza NR SR - 8.deň - A. dopoludnia
Dátum: 2023-05-12
Poslanec: Drábiková, Lucia (OĽANO)
Druh vystúpenia: Vystúpenie s faktickou poznámkou

222. Ďakujem za slovo. Ešte pred voľbami sme mali tlačovku o prorodinnej politike. Sama som išla do politiky práve z prostredia, kde sme pracovali s rodinami, pomáhali sme im a toto bola taká moja srdcovka. Hovorili sme vtedy o tehotenskom, o ďalších opatreniach, ktoré sa stali postupne skutočnosťou. Napriek mnohým bojom, napriek tomu, že sa zdalo, že to je nepresaditeľné. Či sú to rodinné prídavky, či je to daňový bonus, doplatky na lieky, mnohé zákony na pomoc zdravotne znevýhodneným, rodičovský dôchodok, ako už Marcel spomenul, ktorý dostali mnohí naši rodičia. A teraz to je ďalšia vec, ktorá by v podstate mala byť zaujímavá a podporiteľná aj pre mnohých, ktorí hovoria o emancipácii žien, o podpore žien, o ich zrovnoprávnení. Pretože toto je veľmi vážna otázka a tí, ktorí hovoria, že to treba robiť inak, tak ja by som povedala, že áno, aj inak, ale aj takto. A som veľmi rada, že robíme nielen sociálnu politiku, ale že robíme prorodinnú politiku. Pretože sociálna politika pomáha tým, ktorí sú v núdzi, ale rodinnú politiku by štát mal robiť vo vlastnom záujme, pretože podpora rodín na to, aby sa rozhodli tu žiť, študovať, pracovať a mať tu ďalšie rodiny, toto by malo byť v záujme štátu. Pretože práve tieto rodiny, keď budú mať zabezpečené tie potreby, ktoré majú, tak tu budú žiť, budú tu pracovať a budú prinášať dobré veci pre túto krajinu. Tak ja si myslím, že tieto dva návrhy sú revolučné a mnohým sa zdajú možno šialené, ale je vidno, že táto krajina bola dobre spravovaná, jej financie boli dobre spravované napriek všetkým kuvičím hlasom a tie financie sa na to nájdu. A ja si myslím, že financie na rodiny a na ľudí by sa... (Prerušenie vystúpenia časomerom.)
94. schôdza NR SR - 6.deň - B. popoludní
Dátum: 2023-06-21
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

178. Dobre. Ďakujem pekne, pán predseda. Marek, chcem ti tiež poďakovať za pokojný, také, také zhodnotenie. Z tvojej praxe je vidno, že máš to zažité, piatky-sviatky-nočné, takže z praxe tieto poznatky prinášaš. Chcem poznamenať, že je prirodzené, že problémy v zdravotníctve vnímajú rôzne skupiny občanov a rôzne záujmové skupiny rôzne. Všetci však dobre vieme, že hlavným cieľom biznisu je dosahovanie zisku. Je preto aktuálne sa pýtať, či je to hlavný cieľ v zdravotníctve. Samozrejme, iný pohľad budú mať stomatológovia, iný zase silní hráči v zdravotníctve. Inak sa bude na biznis v zdravotníctve pozerať dôchodca, ktorý sa cíti ukrivdený všelijakými poplatkami, na ktoré nebol za predchádzajúcich čias zvyknutý. A naopak, iný pohľad bude mať biznismen, ktorý cez týždeň zveľaďuje svoju firmu a nemá čas vysedávať v čakárňach a je vďačný za termín cez víkend, aj keď s výrazným príplatkom. Zdravotníctvo veľmi trpí kvôli tomu, že je tam veľa, taká veľmi nejasná hranica medzi verejným a súkromným, takže existujú veľmi časté a všeobecne tolerované konflikty záujmov. Myslím si, že zdravotníctvo nesmie byť služba trhová, ale služba verejná, rovnako ako obrana a bezpečnosť alebo školstvo podľa ústavy a z podstaty veci. Bohužiaľ, mýtus trhu a trhových riešení v zdravotníctve je ale hlboko zasiaty v mnohých hlavách ľudí. Treba si uvedomiť, že tak ako môže zle fungovať štátne zdravotníctvo, rovnako môže zle fungovať aj súkromné. To nie je o vlastníctve daného subjektu, je to o ľuďoch, ktorí ho riadia. V zdravotníctve sme odkázaní na spoluprácu. Ďakujem.
90. schôdza NR SR - 15.deň - A. dopoludnia
Dátum: 2023-05-25
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

207. Ďakujem pekne. Chcem ti, pán poslanec Marcel Mihalik, poďakovať za prípravu tohto zákona, bolo to nespočetné množstvo, alebo teda veľký počet sedení a rokovaní, aby sa našla cesta, ako spracovať tento návrh zákona. Takisto ďakujem všetkým, ktorí boli zainteresovaní do tohto rokovania, nielen rezort ministerstva vnútra, ale aj ďalšie organizácie vrátane mestských polícií na Slo... a obecných polícií na Slovensku. Sám som ako primátor mesta v minulosti bol pri tvorbe mestskej polície a na základe určitého aj tlaku občanov došlo k zhode v mestskom zastupiteľstve a bola vytvorená takáto zložka na úrovni mesta a môžem povedať, že veľmi zabezpečovali, pomáhali zabezpečovať nielen verejný poriadok, ale aj rešpektovanie dopravných značení, parkovania a všetko, čo prinášalo, zhodou okolností išlo o kúpeľné mesto, takže bolo tu aj zvýšený počet turistov, návštevníkov, pacientov, takže bola opodstatnená táto otázka, aby mestská polícia bola u nás vytvorená. Takže ešte raz srdečne ďakujem.
90. schôdza NR SR - 14.deň - B. popoludní
Dátum: 2023-05-24
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

77. Ďakujem pekne za slovo. Tento zákon pochádza z roku ’90... citujem, č. 369/1990 Zb. Už toto svedčí, že ten zákon je životaschopný a patril medzi najlepšie zákony snáď, podľa ktorých sa samospráva riadi, samozrejme, v znení ďalších noviel. Možno takú poznámku, že ja si nemyslím, že by bolo neskoro. Chcem podčiarknuť, už to tu bolo povedané, že robíme alebo pripomienkujeme, alebo pripravujeme túto novelu zákona pre samosprávy. Sme tu od toho v parlamente a jedna z tých mnohých oblastí je aj práca pre samosprávu a výsledkom je aj tento návrh novely tohto zákona. Možno by bolo treba ešte povedať, ale to súvisí možno s efektívnou verejnou správou, resp. s celou zmenou, ako by mala verejná správa vyzerať do budúcna, k čomu sme nedospeli v tomto volebnom období, je financovanie samotných samospráv, možno ako príklad by som použil najbližšieho suseda, Českú republiku, čo sa týka financovania samospráv, keby sme si možno zobrali určité, určité príklady a odskúšané veci a držali sa pri ďalšom postupe ako zo samosprávy... so samosprávami ďalej aj z hľadiska dostatku finančných prostriedkov. Máme možnosť to vidieť, ako to inde funguje, takže prečo si nezobrať z tohto príklad. A nakoniec tento, tento zákon je, každý niekde bývame, v nejakej samospráve a na to, aby tá samospráva fungovala čo najlepšie, tak potrebuje mať tú zákonnú oporu, a aby bola otvorená, transparentná. Takže ja podporujem a chcem poďakovať všetkým, ktorí na tejto rozsiahlej novele pracovali. Bolo toho neúrekom, bolo toho veľa. Ešte raz ďakujem.
90. schôdza NR SR - 14.deň - B. popoludní
Dátum: 2023-05-24
Poslanec: Dobeš, Peter (OĽANO)
Druh vystúpenia: Vystúpenie

57. Ďakujem. Vážený pán predsedajúci, vážené pani poslankyne, páni poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajcu k návrhu zákona (tlač 1693). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali ústavnoprávny výbor a výbor pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade v prvom čítaní. Pán predsedajúci, otvorte, prosím, všeobecnú rozpravu.
90. schôdza NR SR - 13.deň - B. popoludní
Dátum: 2023-05-23
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

198. Ďakujem, pán podpredseda. Mesto Vysoké Tatry sú špecifické z hľadiska samosprávy, ako bolo už povedané a jednotlivé osady tohto mesta tvoria túto samosprávu. Vidíme, ako sa mesto musí boriť, počuli sme tu už viac podnetov, neboli spomenuté ešte možno medvede popritom všetkom. Na čo chcem poukázať, je to, že bol prijatý zákon na podporu cestovného ruchu v roku 2010 a práve okrem iných regiónov aj práve Oblastná organizácia cestovného ruchu Región Vysoké Tatry veľmi úzko spolupracuje nielen s podnikateľskou sférou, ale aj so samosprávnou nielen mesta Vysoké Tatry, ale aj s okolím. Chcem vyzdvihnúť, že bol tento zákon prijatý, pretože práve samosprávne kraje v spolupráci s týmito oblastnými organizáciami vytvorili Krajskú organizáciu cestovného ruchu, ktorá koordinuje tieto činnosti v jednotlivých regiónoch a zastrešuje akoby nehovorí im, čo majú robiť, ale pomáha im v tej činnosti, aby tieto OCR-ky napredovali. Chcem takisto povedať, že veľmi dôležité sú návštevné poriadky a jedným z takýchto je aj návštevný poriadok mesta Vysoké Tatry z hľadiska toho, že je vyhlásený za národný park. Možno by bolo treba povedať, že je veľmi potrebné aj zladiť alebo apelovať na vlastníkov. Často navštevujem Vysoké Tatry a sú tam problémy s vlastníctvom, aby sa vlastníci starali o jednotlivé objekty, čo nie vždy je jednoduché a možno ešte, aby sa zladila súčinnosť medzi štátom ochranou prírody a štátnymi lesmi TANAP-u, teraz je to už zlúčené, ale vieme, že vždy tí ochranári verzus poľovníci resp. štátne lesy TANAP-u boli, boli v akomsi antagonistickom vzťahu, takže aby sa našla táto súčinnosť a vyváženosť jednotlivých... (Prerušenie vystúpenia časomerom.)
90. schôdza NR SR - 8.deň - A. dopoludnia
Dátum: 2023-05-12
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

224. Ďakujem za slovo, pán predsedajúci. Monika, dovoľ krátko zareagovať. Vniesla si taký svoj osobný pohľad do tejto problematiky nielen tou analýzou od pána Klimeka, cez tlačovku, kde si pomenovala výsledky hospodárenia, kde si pomenovala, ako stoja na tom obce, mestá, teda naše miestne a regionálne samosprávy, o ktorých bolo toľko rečí a aj určitého plaču, ako, ako vyjdú z toho všetkého, a vidíme, že skutočne ani jedna neostala v nútenej správe. Takisto si vniesla s takým ženským pohľadom a ženským prístupom aj všetky tie problémy, ktoré si musela prekonať ako žena matka, ktorá pracovala v nepretržitej prevádzke. O to viac, že si pracovala na pracovisku v nemocnici, kde si musela mať dostatok sily, nielen preto, že si tam videla aj zomierať ľudí, ale aj prichádzali nové životy na tento svet. A v kontexte toho, že je Deň matiek, tak všetko toto treba si uvedomiť možno ešte viac ako inokedy. Takže chcem ti poďakovať za tvoj pohľad a takisto želám, keďže si matka, všetko dobré, pretože jedno príslovie hovorí, a ty si mu dokázala odolávať, že iba zdochnuté ryby plávajú dolu vodou. Aj keď ťa ten prúd strhol, ty si sa nebála, išla si znova proti prúdu, lebo máš pevnú vôľu, nevzdávala si sa a dokázala si to, takže ďakujem.
90. schôdza NR SR - 8.deň - A. dopoludnia
Dátum: 2023-05-12
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

200. Ďakujem, pán predsedajúci, za slovo. Tiež sa pripájam v kontexte toho, čo sa tu rozoberá a o čom sa tu hovorí. My sme v Národnej rade, aby sme prijímali zákony z rôznych oblastí spoločenského života a ekonomiky, všetko, čo nás obklopuje, a sociálnu oblasť nevynímajúc. A dnes tu máme na stole jeden z takýchto nových zákonov, návrhov, ktorý by veľmi pomohol ženám v tejto sociálnej oblasti. Ja sa pripájam, ďakujem, Marek, že si ako prvý v rozprave pomenoval veci v nadväznosti na predkladateľa Igora Matoviča. Možno je tu aj priestor poďakovať všetkým organizáciám, ktoré pomáhajú ženám matkám, ktoré sa akokoľvek ocitli v núdzi, sú obeťami domáceho násilia, sú jednoosobové rodiny, kedy sa zväčša matky osamelé starajú o deti. Čiže sú tie situácie rôzne v tejto oblasti. A skutočne aj s príchodom Dňa matiek treba na to pamätať a poďakovať. Pretože poďakovaní nie je nikdy dosť. Slovo mama je krátke, ale prvé sa ho naučí batoľa vyslovovať. A častokrát tá mama je či už na obrazoch, v poézii, v literatúre. Kopu vecí sa o tom vydalo, ale nezabúdajme na ten konkrétny praktický život, pretože žijeme tu a teraz. A pamätať na tých, ktorí potrebujú túto pomoc. A verím, že práve tieto matky si to zaslúžia a podporujem tento návrh zákona. Ďakujem.
88. schôdza NR SR - 10.deň - B. popoludní
Dátum: 2023-03-29
Poslanec: Dobeš, Peter (OĽANO)
Druh vystúpenia: Vystúpenie

144. Vážený pán predsedajúci, pán minister, vážené poslankyne, páni poslanci, zápisnica o výsledku verejného hlasovania o návrhu na voľbu členov rady Rozhlasu a televízie Slovenska v oblasti televízneho vysielania, ktoré sa konalo 29. marca 2023. Na verejné hlasovanie o návrhu na voľbu členov Rady Rozhlasu a televízie Slovenska v oblasti televízneho vysielania bolo vydaných a poslanci si osobne prevzali 130 hlasovacích lístkov, teda na voľbe bolo prítomných 130 poslancov. Po vykonaní verejného hlasovania overovatelia Národnej rady Slovenskej republiky spočítali hlasy a zistili, že vo verejnom hlasovaní o návrhu na voľbu členov Rady Rozhlasu a televízie Slovenska v oblasti televízneho vysielania všetci poslanci odovzdali hlasovacie lístky. Zo 130 odovzdaných hlasovacích lístkov bolo 6 neplatných a 124 platných. Podľa platných hlasovacích lístkov overovatelia zistili, že za: - pán Milan Antol za hlasovalo 57, proti 5, zdržalo sa 62; - pani Marta Gajdošíková za 95, proti 1, zdržalo sa 28; - pani Judita Gembická za 0, proti 12, zdržalo sa 112; - pani Machaela Matisová za 22, proti 9, zdržalo sa 93; - pán Štefan Nižňanský za 27, proti 16, zdržalo sa 81; - pán Zoltán Pék za 3, proti 12, zdržalo sa 109; - Valéria Schulczová za 1, proti 10, zdržalo sa 113; - pani Agáta Staneková za 34, proti 9, zdržalo sa 81; - pani Katarína Valachovičová za 2, proti 10, zdržalo sa 112. Na voľbu člena rady Rozhlasu a televízie Slovenska je potrebný súhlas nadpolovičnej väčšiny prítomných poslancov. Overovatelia konštatujú, že vo verejnom hlasovaní bola za člena Rady Rozhlasu a televízie Slovenska v oblasti televízneho vysielania zvolená pani Marta Gajdošíková. Keďže potrebný počet členov Rady nebol zvolený, vykoná sa opakovaná voľba, do ktorej postupujú tí kandidáti, ktorí neboli zvolení a získali najvyšší počet hlasov. Počet kandidátov v opakovanej voľbe je dvojnásobok počtu členov, ktorých treba zvoliť. Pri rovnosti počtu hlasov postupujú všetci kandidáti, ktorí majú rovnaký najvyšší počet hlasov. Overovatelia poverujú svojho člena Petra Dobeša oznámiť výsledok hlasovania Národnej rade Slovenskej republiky. Ďakujem.
88. schôdza NR SR - 5.deň - A. dopoludnia
Dátum: 2023-03-21
Poslanec: Dobeš, Peter (OĽANO)
Druh vystúpenia: Vystúpenie v rozprave

12. Ďakujem za slovo. Vážený pán predsedajúci, vážené pani poslankyne, páni poslanci, Výbor Národnej rady Slovenskej republiky pre verejnú správu a regionálny rozvoj ma uznesením určil za spravodajcu k návrhu zákona (tlač 1486). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Návrh zákona spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady a Výbor Národnej rady pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby predmetný návrh zákona výbory prerokovali do 26. apríla 2023 a v gestorskom výbore do 28. apríla 2023 od prerokovania návrhu zákona v Národnej rade v prvom čítaní. Pán predsedajúci, prosím, otvorte všeobecnú rozpravu.
83. schôdza NR SR - 3.deň - A. dopoludnia
Dátum: 2023-02-03
Poslanec: Dobeš, Peter (OĽANO)
Druh vystúpenia: Vystúpenie s faktickou poznámkou

102. Ďakujem za slovo, pán predsedajúci. Skutočne už bolo veľa, veľa tu povedaného ohľadom otvorenia alebo zatvorenia obchodov. Niekedy mi to pripadá, že sa tu naťahujeme ako pes a mačka, kto má pravdu, kto koho presvedčí. Nezaznelo alebo nepočul som, že možno do tohto procesu otvorenia obchodov má čo povedať aj miestna samospráva, či už je to ohľadom otváracích hodín, poriadku, všetko, čo súvisí s prevádzkou v obci, v meste. Častokrát vidíme okolo seba tvrdý marketing, tvrdú reklamu, kto koho presvedčí, aby prišiel do nákupného centra a takto aby prilákali zákazníkov, nových alebo staronových. Bavíme sa o Zákonníku práce. Nebavíme sa o cenách energie, koľko stojí osvetlenie alebo zákon o štátnych sviatkoch. Bolo to tu povedané. Niekedy bolo otvorené v sobotu do dvanástej hodiny. Aj to tu bolo povedané. Dnes môžte nakupovať v sobotu do večera. To len chcem podčiarknuť, že aj tí, čo majú smenu v sobotu a sú v takom zamestnaní, na takom pracovisku, kde musia ísť aj v sobotu do práce, tak skutočne tá možnosť nakupovať je tu do samého večera. Takže nie celkom obstojí, že preto musia byť otvorené tie obchody. Pán kolega Vašečka, podporujem tento návrh takisto, keď sa dostatočne odôvodní, a myslím, že už sa dostatočne odôvodnil. Samozrejme, treba ho dopracovať, tak ako už bolo povedané. Sú tu výnimky a tiež sme to už počuli, že sú tu nepretržité prevádzky, bezpečnostné služby, polícia, zdravotníctvo, lekárne, ktoré majú službu aj cez soboty, nedele, záchranári na akomkoľvek úseku, alebo potom oblasť gastra, cestovného ruchu. Čiže je tu celá plejáda pracovísk, ktoré majú otvorené aj teraz, aj predtým a aj budú mať, keď by aj tento zákon bol, čerpacie stanice a podobne. Takže ešte raz, podporujem a želám si, aby bol takto dopracovaný a priechodný cez celé... (Prerušenie vystúpenia časomerom.)
94. schôdza NR SR - 9.deň - B. popoludní
Dátum: 2023-06-27
Poslanec: Faič, Vladimír (SMER - SD)
Druh vystúpenia: Vystúpenie s faktickou poznámkou

30. Ďakujem za slovo. Budem reagovať na pána Oravca. Som presvedčený, že má pravdu o tom, že ten proces je najmä komplexný a predchádza tomu, predchádza tej finálnej fáze, keď sa o čomsi rozhoduje, predchádza množstvo problematických rokovaní a, samozrejme, aj množstvo tzv. obídení dotknutých subjektov, ktoré sú či už na úrovni štátu, alebo aj na úrovni únie. Ale ak chceme zakomponovať do nejakého postoja Národnej rady ako nejakého politického stanoviska, ktoré formujeme v uznesení, tak je nevyhnutné zobrať do úvahy všetky faktory. Zobrať do úvahy v prvom rade faktor dočasne poverenej vlády, faktor predčasných volieb, ktoré budú, faktor toho, že sa už pravdepodobne nezíde normálne rokovanie Národnej rady a z toho dôvodu aj na základe toho, čo hovorí pán Oravec, je nevyhnutné, aby ten postoj Národnej rady bol jasný aj pre pána ministra, hoci nechcem povedať, že nie je. Ale aj z jeho prvého vystúpenia dom mal dojem, ten som nadobudol a cítil som rešpekt jeho voči Národnej rade. Čo si vážim a som rád, že je to tak. Ale bez toho, aby možno aj toto rokovanie nebolo, by sme sa k takýmto konštatovaniam možno nedopracovali. Ďakujem.
94. schôdza NR SR - 6.deň - B. popoludní
Dátum: 2023-06-21
Poslanec: Faič, Vladimír (SMER - SD)
Druh vystúpenia: Vystúpenie s faktickou poznámkou

66. Ďakujem za slovo. Pán poslanec Viskupič, určite nám je všetkým jasné, že bez ekonomického rastu a teda tvorby zdrojov nie je možné riešiť ostatné verejné politiky a štát vlastne neplní potom svoje funkcie. Ale my predsa, vy to môžte síce hovoriť, ale my s tým nikdy nebudeme súhlasiť, ak sa preruší súvzťažnosť ekonomického rastu s rastom životnej úrovne, a to cenová nestabilita je takým prvkom, tak my nikdy nemôžme povedať, že nebudeme nič robiť okolo toho. Jednoducho to sú, to sú zákonitosti, to sú veci, ktoré treba používať, či už s ekonomickými nástrojmi, alebo politickými nástrojmi. A takým politickým nástrojom napríklad je, že sme predkladali mnohé návrhy uznesení, ktoré mali doniesť do tohto pléna komplexné návrhy jednotlivých ministerstiev k rôznym veciam, napríklad aj k nežiaducemu cenovému vývoju teraz v tejto situácii. Ale čo sa stalo? Vy pretože nerešpektujete a neberiete do úvahy, že parlament má aj nejakú kontrolnú funkciu, ste zmietli zo stola zakaždým, bývalá vládna koalícia, všetky naše návrhy, ktoré boli. No ako sa potom môže dostať do tohto najvyššieho orgánu štátu niečo, čo má hovoriť o tom, aký je vývoj? Tak preto sme prišli s tým a ja oceňujem kolegov, že uskutočnili rad rokovaní so všetkými, s ktorými to bolo treba urobiť, a prišli sme s novelou zákona o cenách, ktoré bude teda hovoriť, aké sú povinnosti ministerstva financií, čo musí urobiť, čo musí urobiť vláda a čo musí urobiť parlament. Ak je nežiaduci cenový vývoj a do parlamentu, nech je v akomkoľvek zložení, príde jedna analýza, tak každý poslanec bude rozmýšľať, čo s tým.
94. schôdza NR SR - 6.deň - B. popoludní
Dátum: 2023-06-21
Poslanec: Faič, Vladimír (SMER - SD)
Druh vystúpenia: Vystúpenie s faktickou poznámkou

42. Ďakujem za slovo. Chcel by som doplniť pána podpredsedu Blanára. Iste máme v pamäti, že v článku 3 ods. 3 Zmluvy o Európskej únii tvoriacej Lisabonskú zmluvu sa dáva udržateľný rozvoj z hľadiska hospodárskeho rastu a cenovej stability za rovnaké prvky. Čo sa týka hospodárskeho rastu, pán Viskupič, tam určite nemáme žiadne problémy ohľadne toho, aby sme teda vedeli povedať, že z čoho sa odvíja prosperita a že čo teda to musí byť. Ale Európska únia hovorí aj o cenovej stabilite ako rovnocenného prvku, pretože hospodársky rast a cenová nestabilita, nevyvážené zvyšovanie cien, znižovanie životnej úrovne, chudoba a všetko, čo z toho pramení, hovoria o tom, ako keby sme teda jeden pilier držali, všetci ho podporovali, zdôvodňovali a vytvárali aj ekonomické nástroje, ale ten druhý neberieme do úvahy, pretože narážame na ideologickú floskulu regulácie. Len k tomu zákonu, ktorý som ja predkladal, a to by som do vašej pozornosti, pánovi Viskupičovi, ak si môžem dovoliť, nehovorí o regulácii, hovorí o posilnení kompetencií ministerstva financií. Nevytvára nič iné, len chce, aby ministerstvo financií uskutočňovalo analytickú kontrolnú činnosť a všetko, čo s tým súvisí, predkladali vec na vládu, ktorú zase nevytvárame, ale ju máme. A, samozrejmé, čo sa týka verejných politík, aby predkladala takúto správu aj do Národnej rady, ako, ako najvyššieho orgánu štátu. V tom, prosím vás, ja nevidím reguláciu, ale len efektívne využitie štátnych orgánov. Ďakujem.
94. schôdza NR SR - 6.deň - B. popoludní
Dátum: 2023-06-21
Poslanec: Faič, Vladimír (SMER - SD)
Druh vystúpenia: Vystúpenie s faktickou poznámkou

26. Ďakujem za slovo. Nebudem vo svojej faktickej poznámke sa snažiť presviedčať pána Viskupiča, že nemá správne názory, pretože to by som si nikdy nedovolil. Zo svojho pohľadu asi je presvedčený o tom, že má pravdu on. K tomu listu, ktorý ste čítali, pán poslanec, no asi by bolo treba povedať, že počas celých troch rokov a celého legislatívneho procesu a to, čo sa tu dialo v tomto parlamente, by pravdepodobne ten list bol sedel. Teraz pár mesiacov pred koncom volebného obdobia a ešte to postaviť tak, že to je ako keby na tieto tri naše návrhy zákonov, to, to nesedí. K tomu, aby sa tak nedialo, aby ten legislatívny proces bol iný, ako bol počas troch rokov, ste možno mohli, mohli oveľa silnejšie búchať do stola, aby to tak nebolo. No treba povedať aj toľko, že vývoj cien a ich nekontrolované, neodôvodnené zvyšovanie má priamy vplyv na životnú úroveň občanov, priamy vplyv na rast chudoby a prehlbovania nerovností. Ak je toto tak a ak fungujú alebo sú ustanovené orgány štátnej správy a jednotlivé ministerstvá, tak my z nášho pohľadu sociálnej demokracie hľadáme nástroje, ktoré by boli nielen regulačné, ale aj kontrolné vo vzťahu k cenovému vývoju a aby kompetencie jednotlivých ministerstiev, jednotlivých orgánov mali naozaj zákonnú oporu a mali aj nástroje k tomu, aby tento stav zmenili. A to, že v Slovenskej republike prebiehajú tie, tie súboje a spory o úlohu hospodárstva a o samoregulačných mechanizmoch, asi netreba hovoriť. Ďakujem.